בלש

בלש הוא חוקר, בדרך כלל חבר בסוכנות אכיפת חוק. לעיתים קרובות הוא עוסק באיסוף מידע כדי לפתור פשעים, על ידי שיחה עם עדים ומודיעים, איסוף ראיות פיזיות או חיפוש רשומות במאגרי מידע. המטרה בפרקטיקה הזו, להוביל למעצרם של פושעים ולאפשר להרשיע אותם בבית המשפט. בלש עשוי לעבוד עבור המשטרה או לעסוק במקצוע באופן פרטי.

 סקירה כללית 
ממוזער|בלש בעבודה
באופן לא רשמי, בעיקר בסיפורת, בלש הוא אדם מורשה או ללא רישיון הפותר פשעים, כולל פשעים היסטוריים, באמצעות בחינה והערכה של רמזים ורישומים אישיים על מנת לחשוף את זהותם ו/או מקום הימצאם של פושעים.

בחלק ממחלקות המשטרה, תפקיד בלש מתקבל על ידי מעבר בהצלחה של מבחן בכתב, לאחר שהמועמד משלים את הדרישות להיות שוטר. במערכות משטרה אחרות, הבלשים הם בוגרי קולג' שמגיעים ישירות מהחיים האזרחיים מבלי לשרת קודם כשוטרים במדים. יש הטוענים כי בלשים עושים עבודה שונה לחלוטין מעבודת השיטור הרגילה, ולכן נדרשים להם הכשרה, כישורים, תכונות ויכולות שונות לחלוטין מאשר שוטרים במדים. מנגד, קיים הטיעון שבלש שעבד קודם לכן כשוטר במדים, יצטיין יותר כבלש פרטי, בשל הידע שלו על נוהלי המשטרה הסטנדרטיים, רשת הקשרים שהספיק לטוות וניסיונו האישי עם בעיות ועבריינות.

 ארגון 
ענף הבילוש ברוב סוכנויות המשטרה הגדולות מאורגן במספר חוליות ומחלקות, שכל אחת מהן מתמחה בחקירה של סוג מסוים של פשע או ביצוע סוג מסוים של מבצע סמוי, שעשוי לכלול: רצח, שוד, פריצה, גנבת רכב, פשע מאורגן, איתור נעדרים, פשעי נוער, הונאה, סמים, מודיעין פלילי, תקיפה בנסיבות מחמירות, תקיפה מינית, פשעי מחשב, אלימות במשפחה, מעקב והצתה ועוד.

במחלקות המשטרה של ארצות הברית, בלש רגיל מחזיק בדרך כלל בדרגת "בלש". מבנה הדרגות של השוטרים המפקחים עליהם (שעשויים להיות בלשים בעצמם או לא) משתנה במידה ניכרת ממחלקה למחלקה. בחלק מכוחות המשטרה של חבר העמים הבריטי, לבלשים יש דרגות שוות ערך לשוטרים במדים, אך בתוספת המילה "בלש"; למשל "שוטר בלש" (DC) או "סמל בלש" (DS).

 בלשים פרטיים 

בחלק מהמדינות, בתי משפט והליכים משפטיים עדיין לא מכירים בפרקטיקה של בלשים פרטיים. במדינות אחרות הם נדרשים לעבור הכשרה מקצועית ולקבל רישיון לעבוד במקצוע, המאפשר להם גם לבצע פעולות שונות שיסייעו בהמשך מבחינה משפטית אל מול העבריין.

 בלשים אזרחיים 
בלש אזרח, הידוע גם כבלש חובב, הוא אדם המקדיש את זמנו ומומחיותו כדי לסייע בפתרון פשע, ללא פיצוי או ציפייה לתגמול. בלשים אזרחיים הם אזרחים פרטיים שאין להם קשר מקצועי אמיתי עם רשויות אכיפת החוק והם חסרים כל סמכות רציונלית-משפטית כלשהי. הסיבות לכך שאזרח פרטי עשוי לנסות לפתור פשע נעות בין ניסיון להבטיח צדק לחבר או קרוב משפחה, סלידה עזה מפשע ותמיכה בחוק וסדר, או סתם הנאה לשעות הפנאי.

בלשים אזרחים מנסים לפתור פשעים בדרכים רבות כגון חיפוש בזירת פשע, ראיון או חקירה של חשודים ועדים, ביצוע מעקב אחר אנשים בעלי עניין, איסוף ראיות, הפעלה של כלי תקשורת, מתן טיפים אנונימיים למשטרה ולפעמים אפילו ביצוע מעצר בזמן ביצוע פשע. בלשים אזרחיים יכולים גם לסייע לרשויות אכיפת החוק על ידי הפיכתם לעדי תביעה, השתתפות בקבוצות שמירה מקומיות, פעילות כמשקיפים אזרחיים עבור רשויות אכיפת החוק, או אפילו לסייע למשטרה בחיפוש ומעצרם של חשודים. עם זאת, היו מקרים של בלשים אזרחיים שפגעו שלא במתכוון בחקירות רשמיות, בעיקר במקרים בהם הם חסרים את הכישורים הנדרשים לפתור פשע.

 היסטוריה 
לפני המאה ה-19 היו מעט מחלקות משטרה עירוניות, אם כי הראשונה הוקמה בפריז כבר ב-1667. כשעבודת המשטרה הפכה מעבודה התנדבותית לכזו שנעשית על ידי אנשי מקצוע, נוצר עם הזמן גם תפקיד הבלש.

סוכנות הבילוש הפרטית הראשונה נוסדה בפריז בשנת 1833 על ידי אז'ן פרנסואה וידוק, שעמד בראש סוכנות משטרה והיה גם פושע בעצמו. פעילות הבילוש המשטרתית הופיעה לראשונה באנגליה על ידי  ומאוחר יותר על ידי שירות משטרת המטרופולין בלונדון רבתי. יחידת הבילוש המשטרתית הראשונה בארצות הברית הוקמה ב-1846 בבוסטון.

 טכניקות 
 עבודת רחוב 
לבלשים יש מגוון רחב של טכניקות זמינות בניהול חקירות. עם זאת, רוב המקרים נפתרים באמצעות חקירת חשודים וראיונות עם עדים. בלשים עשויים גם להשתמש ברשת המודיעים שבנו במהלך השנים. למודיעים יש לעיתים קרובות קשרים עם אנשים שבלש לא יכול לפנות אליהם באופן רשמי, או שפנייה כזו לא תניב תוצאה רצויה. איסוף ושימור ראיות יכולים גם לסייע בזיהוי של חשודים פוטנציאליים.
ממוזער|מאיר לנסקי מובל בידי בלש לאחר שנעצר

 חקירה פלילית 
חקירת הפעילות הפלילית מתנהלת על ידי המשטרה. פעילות פלילית יכולה להתייחס לנושאים כמו נהיגה במהירות מופרזת ונהיגה בשכרות, או לעניינים כמו גניבה, הפצת סמים, תקיפה, הונאה וכדומה. כאשר המשטרה מסיימת את חקירתה, ההחלטה אם להגיש כתב אישום נגד אדם בעבירה פלילית תתקבל לעיתים קרובות (בהתאם לסמכות השיפוט החוקית) על ידי נציג התביעה לאחר ששקל את הראיות שהציגה לפניו המשטרה.

בחקירות פליליות, ברגע שבלש חושב על חשודים ספציפיים, השלב הבא הוא להשיג ראיות נגדם שיחזיקו מעמד גם במהלך ההליך המשפטי. דרך אחת היא להשיג הודאה מהחשוד; בדרך כלל, זה נעשה על ידי פיתוח יחסים, ולעיתים על ידי בקשת מידע בתמורה להטבות פוטנציאליות הזמינות דרך משרד התובע, כגון הפחתת העונש בתמורה למידע שימושי. במדינות מסוימות, בלשים עשויים לשקר, להטעות וללחוץ פסיכולוגית על חשוד כדי לגרום לו להודות, כל עוד הם עושים זאת במסגרת גבולות הפרוצדורות הלגיטימיות וללא איום באלימות או הבטחות שאינן בשליטתם.

 ראיות פורנזיות 
ראיות פורנזיות פיזיות בחקירה עשויות לספק קצה חוט לסגירת תיק. מדע פורנזי (לעיתים קרובות מקוצר לזיהוי פלילי) הוא יישום של קשת רחבה של מדעים כדי לענות על שאלות רלוונטיות למערכת המשפט, בין אם מדובר ביחס לפשע או בהקשר של תביעה אזרחית. תחנות משטרה רבות מחזיקות מעבדות זיהוי פלילי משלהן בעוד שאחרות שוכרות שירותים ספציפיים לפי הצורך.

 חקירת רשומות 
בלשים עשויים להשתמש ברשומות ציבוריות ופרטיות כדי להשיג מידע ורקע על נושא מסוים. בלשי משטרה יכולים לחפש בתיקים של רשומות טביעות אצבע. בדרך כלל, המשטרה מנהלת רישומים של אנשים שביצעו פשעים וכמה סוגים של עבירות, מה שמאפשר לבלשים לחפש ברשומות של מעצרים והרשעות פליליות, תמונות של אנשים שנעצרו, מידע על רישום במלונות, דו"חות אשראי, הודעות מהמשיבון, שיחות טלפון, צילומי מצלמות מעקב וטכנולוגיה המשמשת לתקשורת.

 ברחבי העולם 
 הממלכה המאוחדת 
עד 2017, בלשי משטרה בריטיים פוטנציאליים היו חייבים להשלים לפחות שנתיים כשוטרים במדים, לפני שהגישו בקשה להצטרף לבולשת הבריטית. מאז 2017, מועמדים מחוץ למשטרה יכלו להגיש מועמדות ישירות לתפקיד בלש מתלמד. משטרת בריטניה מחייבת גם לעבור את בחינת החוקרים הלאומית על מנת להתקדם לשלבים הבאים ולהיות מוסמך כבלש.

 ארצות הברית 
לפני שהופכים לבלש משטרה, צריך ללמוד באקדמיה לאכיפת החוק, המספקת לשוטר בסיס של השכלה עם 16 עד 24 . לאחר סיום לימודיו באקדמיה לאכיפת החוק, השוטר עובר הכשרה בעבודה עם קצין הדרכה בשטח לתקופה שנקבעה על ידי סוכנות אכיפת החוק וממשיך לעבוד בתקופת מבחן, הנעה בין שנה לשנתיים.

במהלך תקופת המבחן, התלמיד מפוקח ומונחה על ידי סמל בעל ניסיון של שנים. יש שוטרים שהולכים למכללה או לאוניברסיטה כדי לקבל תואר במשפט פלילי או בניהול משפט פלילי. בחלק מהמכללות, אפשר לקבל תעודת התמחות בתחום ספציפי של חקירה פלילית.

לאחר מסלול של הכשרה בעבודה או השכלה אקדמית, המועמדים עשויים להשתתף בבחינה תחרותית, לבחון את הידע, הכישורים והיכולות שלהם בנוגע לחקירה פלילית, הליך פלילי, ראיונות וחקירות, חיפוש, תפיסה, איסוף ושימור של ראיות, כתיבת דו"חות חקירה, התנהלות במשפט פלילי, התמודדות עם ההליכים בבית המשפט ומתן עדות. בחינות תחרותיות נערכות על ידי בכירים נבחרים במערכת אכיפת החוק. לאחר הבדיקה, על פי שיקול דעתה של המחלקה, חלק מהשוטרים מקודמים לדרגת בלש. בחלק ממחלקות הבילוש הדרגה ניתנת לאחר ניסיון מוצלח לפתור תיק.

חוקרים פרטיים מורשים על ידי המדינה שבה הם עובדים (חלק מהמדינות אינן דורשות רישוי, אך רובן כן). בנוסף לבחינה הממלכתית, מועמדים הנבחנים לרישיון חקירה פרטית חייבים לעמוד גם בדרישות מחמירות, הכוללות השכלה אקדמית, טווח של שנתיים עד ארבע שנות ניסיון בחקירה במשרה מלאה ומעבר בהצלחה של בדיקת רקע פלילית ואזרחית שנערכה על ידי חוקרים מטעם המדינה. חוקרים פרטיים מורשים לנהל חקירות אזרחיות ופליליות במדינה שבה הם מורשים, ומוגנים על ידי החוקים של אותה מדינה. במדינות הדורשות רישוי, החוקים אוסרים על כל אדם לנהל חקירה פלילית ללא רישיון, אלא אם כן החוק פוטר אותו (כלומר, קציני אכיפת חוק או סוכנים, עורכי דין, עוזרים משפטיים וכדומה).

 וייטנאם 
בווייטנאם, עבודת הבילוש הפרטית עדיין אינה מוכרת רשמית על ידי החוק, אך היא מתפתחת עקב דרישות החברה המודרנית. חברות שירותי בילוש מציעות בעיקר שירותי חקירה ומעקב לאנשים פרטיים ולעסקים בעניינים כמו נישואים, הונאה עסקית, אחזור מידע או מעקב. מקצוע הבלש בווייטנאם עדיין חסר מסגרת משפטית ברורה והוא יכול להגיע בנקל לאזורים אפורים מבחינה משפטית וחוקית.

 בספרות ובקולנוע 

מקצוע הבלש שבה את ליבם של סופרים רבים, והתפתחה סוגה מיוחדת של ספרות בלשית. דוגמאות בולטות במיוחד הן זו של ארתור קונאן דויל והבלש שרלוק הולמס, או זו של אגתה כריסטי והבלשים הרקול פוארו ומיס מארפל. גם בקולנוע ובטלוויזיה קיימות סדרות רבות המלוות בלשי משטרה ובלשים פרטיים בפתרון פשעים.

 ראו גם 

 בלש משטרתי

קישורים חיצוניים

 הערות שוליים 

קטגוריה:חקירה
קטגוריה:משטרה
קטגוריה:פשעים לא מפוענחים